
Praktisk oppgave, halv dag
I

Peder og Kari Ås, født henholdsvis 1943 og 1945, giftet seg i 1970. Paret hadde fire barn, hvorav det siste flyttet hjemmefra i 1998. Ekteskapet var lite lykkelig, iallfall sett med Karis øyne. Selv om hun hadde god utdannelse og hatet husarbeid, hadde Peder tatt det som en selvfølge at hun skulle gå hjemme og ta seg av det huslige. Mot den bistre og autoritære Peder nyttet det ikke å mukke, så hun fant seg i sin skjebne. Hun satset endog alt på å bekle rollen som perfekt, oppofrende hustru, og gjorde en gedigen innsats på hjemmebane. Hun var dessuten glad i Peder og øste sin kjærlighet over ham i rikelighet, især de første årene.

Peder var selv travel forretningsadvokat med mye reisefravær. I tillegg hadde han en rekke interesser utenfor jobben; verv i kulturliv, fotball og advokatforeningen, hobbyer som klavermusisering og veteranbiler, med mere. På byen var han dessuten kjent som en populær levemann og skjørtejeger, som åpenlyst holdt seg med elskerinner. Familien interesserte ham mindre. Når han var hjemme, opptrådte han bryskt og uvennlig. Han hakket på barna, klaget på oppvartningen og lot sjelden en anledning gå fra seg til å fortelle Kari om hvor uintelligent, stygg og mislykket hun var - samt hvor takknemlig hun burde være for at han hadde skaffet henne et så fint hjem og så høy status og levestandard. Etter at barna var flyttet, ble trakasseringen enda verre, og fikk nærmest karakter av psykisk mishandling. Slag og spark forekom også. Kari var imidlertid av robust og tålmodig natur, fast bestemt på å tåle det meste. Hun følte at det var blitt for sent å gjøre noe annet i livet, og svevde i den forestilling at Peder tross alt var god på bunnen. Dessuten kom han jo alltid tilbake til henne. 

En formiddag i juni 2001 kom Peder hjem og fortalte Kari at han ville skilles. Han ville ikke lenger være gift med "en gammel pudding" som han sa, og skulle nå flytte sammen med sin 23 år gamle sekretær - i den villa som hadde vært hans og Karis hjem i 25 år. Han gjorde videre oppmerksom på at huset og det meste annet paret eide var gjort til hans særeie, og forlangte at Kari flyttet ut innen tre dager. Så gikk han.

Kari ble først lamslått, så mektig forbannet - ja, nærmest blind av raseri. Tretti års oppdemmet aggresjon veltet frem i henne. Hun svor hevn. 

Veien fra tanke til handling var kort: Like borte i gaten holdt entreprenørfirmaet Ballongbygg AS på med et byggeprosjekt. Her benyttet man en stor mobil løftekran. Kari gikk bortom og snakket med kranføreren, Hans Kirkerud - en naiv unggutt fra haugesundstraktene. Kari tilbød ham tusen kroner for et lite spesialoppdrag når han fikk noen ledige minutter.

Kort tid etter fikk Kari skjøvet Peders nest kjæreste eie, et stort Steinway konsertflygel som han hadde arvet fra sin mor, ut på terrassen. Det blytunge instrument ble løftet til værs av den innleide kran, for så - fra ti meters høyde - å bli sluppet bums ned på Peders aller kjæreste eie: en strøken 1929 Bugatti 44 sportsbil som stod parkert ved inngangen, og som Peder hadde brukt hundrevis av timer på å restaurere. Både flygel og bil ble totalskadet. Dette syn møtte Peder da han tre dager etter dukket opp ved huset sammen med sin venninne.

Peder krevde erstatning av Kari med kr. 1,2 millioner. Kari hevdet at hun ikke var ansvarlig. Så grovt klanderverdig som Peder hadde opptrådt overfor henne, var han selv skyld i skaden. I hvert fall hadde han bare fått som fortjent. Karis egen handlemåte var fullstendig plettfri. Hun hadde handlet i berettiget harme og uunngåelig affekt fremprovosert av Peders grove forhold, og var derfor i sin fulle rett til å reagere slik hun hadde gjort. For en advokat som glatt tjente 2-3 millioner i året, var et tap på 1,2 millioner ingenting i forhold til alt det vonde han hadde gjort mot henne, og hun hadde tross alt verken skutt eller lemlestet Peder. 

Peder rettet også erstatningskrav mot Ballongbygg AS. Han hevdet at firmaet var ansvarlig på grunnlag av arbeidsgiveransvar. I tillegg påberopte han ulovfestet objektivt ansvar.

Ballongbygg avviste kravet. 

I forhold til begge ansvarsgrunnlag anførte Ballongbygg at Kirkerud og løftekranen var innleid fra en selvstendig maskinentreprenør, Vold Maskin AS. Eventuelle krav måtte rettes mot dette firma. På spørsmål erkjente Ballongbygg at innleien var et unntakstilfelle grunnet kapasitetsmangel ved egen maskinpark, men bestred at dette hadde betydning for ansvarsspørsmålet.

Blant sine øvrige innsigelser mot arbeidsgiveransvar hevdet Ballongbygg at Kirkerud på handlingstidspunktet hadde vært i tjeneste hos Kari, ikke hos dem. Subsidiært at han uansett dette hadde handlet etter ordre fra Kari, og at forholdet av den grunn var firmaet uvedkommende. Atter subsidiært at beordringen fra Kari gjorde at Kirkerud befant seg i aktsom god tro mht. handlingens rettmessighet.

Drøft de problemstillinger som oppgaven reiser.

Besvarelsen må ikke overskride 11 maskinskrevne spalter.































